Furevannkjær

Furevannkjær er en familie av vannlevende biller som kan kjennes på at de har palper som er omtrent like lange som antennene, bredt, kort hode, brystskjold med fem lengdefurer og dekkvinger med kraftige punktrekker.
De er dårlige svømmere og krabber for det meste rundt mellom vegetasjonen, derimot flyr de godt og kan ofte påtreffes langt fra vann. De ble tidligere regnet til familien vannkjær (i snever forstand), men denne er nå delt opp og det er vanlig å regne dem som en familie for seg. Alle furevannkjærene regnes til én slekt, Helophorus.


== Utseende ==
Små til middelsstore biller (2 – 8 mm), gulbrune til svarte, noen med en matt metallglans. Kroppen er parallellsidig og forholdsvis smal, tre til fire ganger så lang som bred. Hodet har en Y-formed fure i midten og er mye bredere enn langt, stumpt trekantet sett ovenfra.
Fasettøynene danner bakhjørnene i denne trekanten, er små og ikke utstående. Antennene er 8- eller 9-leddete, med en svakt avsatt, tre-leddet kølle. Palpene er omtrent då lange som antennene, det ytterste leddet er spoleformet. Brystskjoldet (pronotum) er mye bredere enn langt, med noe fremskutte fremhjørner. Det har fem ganske dype og brede, bølgende furer. Bunnen av furene har gjerne en matt metallglans. Hver dekkvinge har 10 rader av dype punktgroper. Beina er slanke, vanligvis gul- eller rødaktige, med fem-leddete føtter (tarser).


== Levevis ==
Furevannkjærene lever i stillestående eller sakte strømmende fersk- og brakkvann. Mange arter kan tåle ganske surt vann. Av de norske artene lever Helophorus glacialis i det meget kalde vannet i smeltevannsdammer nær isbreer. Helophorus fulgidicollis lever i brakkvann, mens Helophorus nubilus skiller seg fra de fleste andre artene i familien ved å være landlevende. Denne arten lever i jorden og larvene kan av og til gjøre skade med å spise på røttene av korn. De andre artene i slekten lever i ferskvann, noen særlig i myrpytter, andre i mer næringsrike vann. Furevannkjærene er gode flygere som svermer i solskinn, og de kan påtreffes ganske langt fra vannet.


== Utbredelse ==
Gruppen har en hovedsakelig holarktisk utbredelse, men enkelte arter forekommer også i andre områder.


== Systematisk inndeling/norske arter ==

Ordenen biller, Coleoptera
Underordenen Polyphaga
Overfamilien vannkjær, Hydrophiloidea
Familien furevannkjær, Helophoridae
Slekten Helophorus Fabricius, 1775
Helophorus aequalis Thomson, 1868
Helophorus brevipalpis Bedel, 1881
Helophorus flavipes Fabricius, 1792
Helophorus fulgidicollis Motschulsky, 1860
Helophorus glacialis Villa, 1833
Helophorus grandis Illiger, 1798
Helophorus granularis (Linnaeus, 1761)
Helophorus griseus Herbst, 1793
Helophorus lapponicus Thomson, 1854
Helophorus laticollis Thomson, 1854
Helophorus minutus Fabricius, 1775
Helophorus nanus Sturm, 1835
Helophorus nubilus Fabricius, 1776
Helophorus obscurus Mulsant, 1844
Helophorus sibiricus (Motschulsky, 1860)
Helophorus strandi Angus, 1970
Helophorus strigifrons Thomson, 1868
Helophorus tuberculatus Gyllenhal, 1808


=== Liste over arter som ikke forekommer i Norge ===


== Referanser ==


== Kilder ==
Hansen, M. 1987. The Hydrophiloidea (Coleoptera) of Fennsocandia and Denmark. Fauna Entomologica Scandinavica 18. E.J.Brill/Scandinavian Science Press Ltd.
Ødegaard, F., Hanssen, O. og Dolmen, D. 1996. Coleoptera, biller. Side 151-167 i: Aagaard, K. og Dolmen, D. (red.): Limnofauna norvegica. Tapir forlag.


== Eksterne lenker ==
(en) Helophorus i Encyclopedia of Life 
(en) Helophorus i Global Biodiversity Information Facility 
(no) Helophorus hos Artsdatabanken 
(sv) Helophorus hos Dyntaxa 
(en) Helophorus hos Fauna Europaea 
(en) Helophorus hos Fossilworks 
(en) Helophorus hos ITIS 
(en) Helophorus hos NCBI 
(en) Kategori:Helophorus – bilder, video eller lyd på Wikimedia Commons 
Helophorus – detaljert informasjon på Wikispecies